## La Generalitat coordina les ajudes per a la reconstrucció dels camps de futbol afectats per les inundacions

*** El director general d’Esport ha reunit institucions i entitats privades que col·laboren en la reconstrucció d’infraestructures esportives
* Després d’avaluar la situació inicial, s’ha constatat que hi ha 37 camps de futbol afectats**

La Generalitat està coordinant les ajudes per a la reconstrucció dels camps de futbol danyats per la DANA, així com altres ajudes a clubs i instal·lacions dels municipis afectats.

Amb este objectiu, el director general d’Esport, Luis Cervera, ha presidit este dimecres una reunió de coordinació i intercanvi d’informació amb institucions i entitats privades que col·laboren en la reconstrucció d’estes infraestructures.

En la trobada han participat representants de la Diputació de València, l’Ajuntament de València, el Consell Superior d’Esports, la Real Federació Espanyola de Futbol, LaLiga, la Federació de Futbol de la Comunitat Valenciana, el Consorci Esportshorta, la Fundació Trinidad Alfonso, el Levante UD, el Valencia CF i el Villareal CF.

Segons ha explicat Luis Cervera, la reunió ha consistit en “una posada en comú del que s’està fent i el que queda per fer” respecte a les infraestructures esportives, concretament les relacionades amb el futbol.

En este sentit, el director general ha assenyalat que “a falta que es materialitze el pla del Govern central amb les instal·lacions esportives de les zones afectades, veiem com les entitats privades s’han bolcat a ajudar, per la qual cosa volem agrair la seua col·laboració i el seu interés” i ha afegit que “s’ha evidenciat que el món del futbol salvarà el futbol”.

També ha indicat que la trobada ha sigut una “declaració d’intencions, la qual cosa ens agradaria fer amb el Govern central: coordinar-nos totes les institucions per a poder ajudar al més prompte possible als municipis afectats per la DANA”. No obstant això, “encara estem pendents que el Govern central ens confirme una trobada que els hem sol·licitat fins a tres ocasions”.

**37 camps de futbol afectats**

Després d’avaluar la situació inicial, s’ha constatat que hi ha “37 camps de futbol afectats, en els quals la Fundació Trinidad Alfonso està actuant sobre cinc d’estos; d’altres cinc s’han fet càrrec els mateixos ajuntaments i ara ens queden 27 camps sobre els quals cal actuar”, ha resumit Cervera.

En este últim cas, s’estan “analitzant les diferents opcions d’actuació i com executar les ajudes” procedents de diferents àmbits, per això la importància que els diferents estaments hagen participat en la reunió.

Així mateix, Cervera ha recordat que és fonamental i molt positiu per a la salut física i mental de tota la ciutadania que es puga tornar a practicar esport, en este cas futbol, i que es puguen fer entrenaments i disputar partits.

**Mundial de futbol**

D’altra banda, el director general d’Esport també ha volgut agrair als representants de les institucions presentes el seu suport a la inclusió de València com a candidata per a ser seu del Mundial de futbol de 2030. “Valorem molt positivament els esforços i interés mostrat perquè la ciutat forme part del projecte”.

“València té tota la documentació presentada i en regla, i estic convençut que som una seu que complim amb tots els requisits exigits per la FIFA”, ha conclòs Cervera.

Després de la reunió, s’ha fet una visita a la localitat de Paiporta perquè els assistents comprovaren *in situ* l’estat dels camps de futbol del municipi.

Fecha: 15/01/2025